બાળકને તેના દાંત તેની જાતે સાફ કરવા દો. તો જ શીખશે. બાળકને સૂચનાઓ આપીને કંટાળો આપશો નહિ. તેની સાથે તમે પણ બ્રશ કરો, તેના મોટા ભાઈ-બહેન હોય તો તેને પણ સંગાથે લો. બાળકો સારા નકલખોર હોય છે, બીજાને જોઈને વધારે શીખે છે. બ્રશ ઉપર ખુબ જ ઓછી માત્રામાં ટુથપેસ્ટ લો. જેથી, તેને થુંકવામાં ફાવે. બાળક ટુથપેસ્ટ ગળી ન જાય તે ખાસ ધ્યાન રાખવું. થુંક્વાની તાલીમ પણ મજા આવતી હોય તેમ આપો. બાળક તેની જાતે બ્રશ કરી લે, પછી તેના તેના દાંત તમે જુઓ. હજી થોડાક કીટાણુ દાંતમાં છે, એમ કહી તેના દાંત તમે સાફ કરો. સરસ રીતે બ્રશ કરવા બદલ શાબાશી આપો, ઇનામ આપો. બીજા લોકો સામે તેના વખાણ કરો. ટુથબ્રશની ખરીદી વખતે બાળકને સાથે રાખો. નાની સાઇઝના તેમજ સોફ્ટ બ્રશ લેવા. બાળકની કલર ચોઈસનું ધ્યાન રાખવું. હવે તો બજારમાં કાર્ટુન બ્રશ પણ મળે છે. શક્ય હોય તો ત્રણ-ચાર બ્રશ સાથે ખરીદો. બાળકને એમ લાગવું જોઈએ કે મારા માટે રમકડા ખરીદવામાં આવી રહ્યા છે. બ્રશ કરવાના સમયને રૂટીન બનાવો, દિવસમાં બે વખત બ્રશ કરવું જોઈએ. ઝુંબેશ ઓછામાં ઓછી પંદર દિવસ ચાલવી જોઈએ. થોડા દિવસોમા જ બ્રશ કરવાની ટેવ તેના માટે આનંદદાયક રમત બની જશે.